Title: ระเบียบกระทรวงกลาโหมว่าด้วยการคุ้มครองพยานในคดีอาญา (ฉบับที่ 2) พ.ศ. 2554

ระเบียบกระทรวงกลาโหม

ระเบียบกระทรวงกลาโหม
ว่าด้วยการคุ้มครองพยานในคดีอาญา
(ฉบับที่ ๒)
พ.ศ. ๒๕๕๔

โดยที่เป็นการสมควรแก้ไขเพิ่มเติมระเบียบกระทรวงกลาโหม ว่าด้วยการคุ้มครองพยานในคดีอาญา
พ.ศ. ๒๕๔๘ ให้เหมาะสมยิ่งขึ้น

อาศัยอำนาจตามความในมาตรา ๕ และมาตรา ๖ แห่งพระราชบัญญัติคุ้มครองพยานในคดีอาญา
พ.ศ. ๒๕๔๖
อันเป็นพระราชบัญญัติที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งมาตรา ๒๙ ประกอบมาตรา ๓๒ มาตรา ๓๔ และมาตรา ๓๖
ของรัฐธรรมนูญแห่งราชอาณาจักรไทย บัญญัติให้กระทำโดยบทบัญญัติแห่งกฎหมาย
รัฐมนตรีว่าการกระทรวงกลาโหมจึงวางระเบียบไว้ ดังต่อไปนี้

ข้อ ๑  ระเบียบนี้เรียกว่า
ระเบียบกระทรวงกลาโหม ว่าด้วยการคุ้มครองพยานในคดีอาญา (ฉบับที่ ๒) พ.ศ.
๒๕๕๔

ข้อ ๒[๑]  ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓  ให้ยกเลิกความในข้อ ๑๖ แห่งระเบียบกระทรวงกลาโหม
ว่าด้วยการคุ้มครองพยานในคดีอาญา พ.ศ. ๒๕๔๘ และให้ใช้ความต่อไปนี้แทน
ข้อ ๑๖  ให้มีคณะกรรมการคุ้มครองพยานกระทรวงกลาโหม
ประกอบด้วย เจ้ากรมพระธรรมนูญหรือผู้แทนเป็นประธานกรรมการ ผู้แทนสำนักตุลาการทหาร
กรมพระธรรมนูญ ผู้แทนสำนักงานอัยการทหาร กรมพระธรรมนูญ
ผู้แทนกองสงเคราะห์ทางกฎหมาย กรมพระธรรมนูญ ผู้แทนสำนักนโยบายและแผนกลาโหม
ผู้แทนกรมเสมียนตรา ผู้แทนสำนักงบประมาณกลาโหม ผู้แทนกรมราชองครักษ์
ผู้แทนกองบัญชาการกองทัพไทย ผู้แทนกองทัพบก ผู้แทนกองทัพเรือ ผู้แทนกองทัพอากาศ
หน่วยละหนึ่งคน เป็นกรรมการ และผู้อำนวยการกองคุ้มครองพยาน กรมพระธรรมนูญ
เป็นกรรมการและเลขานุการ ให้ประธานกรรมการแต่งตั้งข้าราชการกรมพระธรรมนูญเป็นผู้ช่วยเลขานุการจำนวนตามความเหมาะสม
ให้มีเขตอำนาจไม่จำกัดพื้นที่
ให้มีคณะกรรมการคุ้มครองพยานจังหวัดทหาร
และคณะกรรมการคุ้มครองพยานมณฑลทหาร ประกอบด้วยเจ้าหน้าที่ซึ่งปฏิบัติราชการประจำในเขตพื้นที่จังหวัดทหารหรือมณฑลทหาร
แล้วแต่กรณี มีจำนวนตามความเหมาะสม ในแต่ละคณะกรรมการให้มีเลขานุการคณะละหนึ่งคน
มีเขตอำนาจเหนือพื้นที่ซึ่งกำหนดโดยกฎกระทรวงออกตามความในกฎหมายว่าด้วยการจัดระเบียบราชการกระทรวงกลาโหม
ทุกจังหวัดทหารให้มีสำนักงานคุ้มครองพยานจังหวัดทหารหนึ่งแห่ง
เว้นแต่จังหวัดทหารที่เป็นที่ตั้งกองบัญชาการมณฑลทหาร
และทุกมณฑลทหารให้มีสำนักงานคุ้มครองพยานมณฑลทหารหนึ่งแห่ง เว้นแต่มณฑลทหารที่เป็นที่ตั้งกรมพระธรรมนูญ
ให้กองคุ้มครองพยาน กรมพระธรรมนูญ เป็นสำนักงานในส่วนกลาง

ข้อ ๔  ให้ยกเลิกความในข้อ ๓๐
แห่งระเบียบกระทรวงกลาโหม ว่าด้วยการคุ้มครองพยานในคดีอาญา พ.ศ. ๒๕๔๘
และให้ใช้ความต่อไปนี้แทน
ข้อ ๓๐  อัตราค่าตอบแทนและค่าใช้จ่ายตามระเบียบนี้ให้เป็นไปตามระเบียบกระทรวงยุติธรรม
ว่าด้วยค่าตอบแทนและค่าใช้จ่ายแก่พยาน สามี ภริยา ผู้บุพการี
ผู้สืบสันดานของพยานหรือบุคคลอื่นที่มีความสัมพันธ์ใกล้ชิดกับพยานในคดีอาญา
ส่วนหลักเกณฑ์และวิธีการเบิกจ่ายให้เป็นไปตามที่ราชการกำหนด

ประกาศ
ณ วันที่ ๒๒ กรกฎาคม พ.ศ. ๒๕๕๔
พลเอก
ประวิตร  วงษ์สุวรรณ
รัฐมนตรีว่าการกระทรวงกลาโหม

ปริยานุช/ผู้จัดทำ
๒๖ ตุลาคม ๒๕๕๔

ปณตภร/ผู้ตรวจ
๑๐ พฤศจิกายน
๒๕๕๔

[๑] ราชกิจจานุเบกษา
เล่ม ๑๒๘/ตอนพิเศษ ๑๒๔ ง/หน้า ๑/๑๗ ตุลาคม ๒๕๕๔